**Julien Ries**, nado en Fouches (Arlon) o 19 de abril de 1920, é un sacerdote, antropólogo e historiador das relixións belga creado cardeal da Igrexa Católica polo papa Bieito XVI.

Traxectoria
-----------

Estudou de 1933 a 1939 no seminario menor de Bastogne, na diocese de Namur, completando estudos clásicos e de filosofía e de 1941 a 1945 na Facultade de Teoloxía no seminario maior de Namur e foi ordenado sacerdote o 12 de agosto de 1945 na catedral desa cidade. Continuou os seus estudos na Facultade de Teoloxía e no Instituto Orientalista da Universidade Católica de Lovaina entre 1945 e 1950, licenciándose en teoloxía (1948) e filoloxía e historia oriental (1949). Foi capelán e profesor de relixión católica no instituto de Athus (1950-1959). En 1953 conseguiu o doutoramento en teoloxía coa tese, dirixida por Lucien Cerfaux e Louis Théophile Lefort acerca da influencia dos escritos do Novo Testamento no eucoloxio maniqueo copto de Médinêt Mâdi. Titular da parroquia de Messancy (1959-1968). A partir de 1960 comezou a dar clases na Universidade de Lovaina, e xa desde 1968 como titular no Centro de Historia das Relixións ao tempo que se facía cargo da parroquia de Suarlée (Namur). En 1970 ao dividirse a universidade en dous centros segundo a lingua, Ries deu clase na universidade francófona, onde o novo reitor Édouard Massaux deu pulo os estudos sobre a historia das relixións, o que induciu a que Ries se ocupara máis da historia xeral das relixións, sen deixar o seu interese orixinario polo maniqueísmo. Entre 1979 e 1985 foi membro do Consello Pontificio para o Diálogo Interrelixioso. Foi creado cardeal diácono o 18 de febreiro de 2012.

Obra
----

Estudoso da antrolopoxía da relixión baixo a súa dirección elaborouse o *Trattado di antrolopogia del sacro* (1989-2009), nos seus dez volumes colaboraron especialistas do mundo enteiro, coa colaboración do antropólogo estadounidense Lawrence E. Sullivan (director do *Centre for the Study of World Religions* na universidade Harvard. Julien Ries é o pensador que fixo popular a expresión "homo religiosus" (o ser humano como ente relixioso), coincidindo co paleontólogo francés Yves Coppens, o descubridor de Lucy (Australopithecus afarensis): « desde o comezo o home é un ser relixioso» .

Dirixiu catro coleccións de libros (*Homo religiosus*, *Cerfaux-Lefort*, *Information et Enseignement*, *Conférences et Travaux*) e é autor de máis de 680 obras, entre libros e artigos, sobre a historia das relixións, a Academia Francesa concedeulle senllos premios en 1986 e 1987. As súas obras completas (*opera omnia Julien Ries*) están en curso de edición e ten obras traducidas a varias linguas. Tamén é membro do comité de edición do Dictionnaire des Religions

Notas
-----

1. ↑  "The Cardinals of the Holy Roman Church". Arquivado dende o orixinal o 13 de febreiro de 2018. Consultado o 29 de abril de 2012.
2. ↑  *(en inglés)*Treatise on the Anthropology of Religion
3. ↑  *(en francés)* UCL: Monseigneur Julien Ries créé cardinal Arquivado 27 de xaneiro de 2012 en Wayback Machine.
4. ↑  *(en inglés)*"Mankind has been religious even from the time of the Australopithecus Lucy"
5. ↑  *(en francés)*CERF: Julien Ries
6. ↑  *(en italiano)* Opera omnia Julien Ries
7. ↑  "Ries: God’s anthropologist". *lastampa.it* (en inglés). 2012-02-15. Consultado o 2020-03-29.

|  |  |
| --- | --- |
| Control de autoridades | 
* Wd: Q551836
* WorldCat
* VIAF: 86420352
* BAV: ADV10003427
* BIBSYS: 90276376
* BLBNB: 000460655
* BNE: XX1088649
* BNF: 12016694x
* CANTIC: a10146295
* Catholic-Hierarchy: ries
* CiNii: DA04612767
* DeutscheBio: 119346583
* FAST: 85727
* GND: 119346583
* ICCU: CFIV009832
* ISNI: 0000 0001 2142 3860
* LCCN: n82008281
* LibraryThing: julienries
* NKC: xx0094444
* NLA: 36552416
* NLG: 188270
* NTA: 068954778
* ODIS: PS\_105022
* openMLOL: 362203
* Persée: 282194
* SNAC: w6tk367w
* SUDOC: 028303474

 |